**Berzele bunicuţei**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stau nepoţii la taifas

Cu bunica în ogradă.

O ascultă-atent cu toţii –

Berze vor şi ei să vadă.

Bunicuţa povesteşte

Despre vremuri când în sat

Veneau multe, multe berze.

Acum toate au plecat.

– Iată colo, în salcâm,

Două berze îşi aveau

Cuibuşor şi primăvara

Împreună se-ntorceau.

Aduceau din depărtare

Copilaşi micuţi, vioi.

Pe atunci în toată casa,

Creşteau mulţi copii ca voi.

– Nu-i adevărat, bunico,

Tot ce spui tu sunt poveşti –

Zice Nică – Ionică,

Despre berze povesteşti?

Aduceau copii în cioc?

Geaba, eu le ştiu pe toate.

Mamele îşi aduc pruncii

Chiar de la maternitate…

– Da, aşa e, nepoţele.

Un copil deştept îmi eşti.

Berzele veneau pe vremuri…

Când credeam toţi în poveşti…